
1. Իրավական ակտի անհրաժեշտությունը (նպատակը)

Նախագիծը մշակվել է ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեին ամրացված և «Հանրակացարաններ» ՊՈԱԿ-ի կողմից փախստականների բնակեցման նպատակով օգտագործված գույքը ՀՀ աշխատանքի և բարեկեցության նախարարության ենթակայությամբ գործող «Օթևան» ՊՈԱԿ-ին անհատույց, անժամկետ օգտագործման իրավունքով տրամադրելու անհրաժեշտությամբ պայմանավորված։

1.1. Կարգավորման հարաբերությունների ներկա վիճակը և առկա խնդիրները
«Հանրակացարաններ» պետական ոչ առևտրային կազմակերպությունը մինչև 2023 թվականը գտնվել է ՀՀ տարածքային կառավարման և զարգացման նախարարության Միգրացիոն ծառայության ենթակայության ներքո և բացառապես իրականացրել է Հայաստանի Հանրապետությունում փախստական ճանաչված և ապաստան ստացած անձանց հանրակացարանային սենյակներում բնակեցման աշխատանքներ։ 2023 թվականին «Հանրակացարաններ» ՊՈԱԿ-ը հանձնվել է ՀՀ աշխատանքի և բարեկեցության նախարարության ենթակայությանը, իսկ 2026 թվականի փետրվարի 1-ից լուծարվել է՝ համաձայն ՀՀ կառավարության 2025 թվականի նոյեմբերի 20-ի N 1659-Ա որոշման 1-ին կետի։
Պետական սոցիալական բնակարանային ֆոնդի կացարաններում բնակվելու իրավունք ունեցող անձանց կացարաններով, այդ թվում «Հանրակացարաններ» ՊՈԱԿ-ի կողմից օգտագործված հանրակացարանային սենյակներով ապահովումը և այլ սոցիալական ծառայությունների տրամադրումը ներկայում կազմակերպվում է ՀՀ աշխատանքի և բարեկեցության նախարարության ենթակայությամբ գործող «Օթևան» պետական ոչ առևտրային կազմակերպության միջոցով։

1.2. Առկա խնդրի առաջարկվող լուծումը
	Նախագիծը մշակվել է «Հանրակացարաններ» ՊՈԱԿ-ի կողմից փախստականների բնակեցման նպատակով օգտագործված գույքը «Օթևան» պետական ոչ առևտրային կազմակերպությանը տրամադրելու նպատակով։

1. Կարգավորման առարկան
Նախագծով առաջարկվում է՝
- ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեին (այսուհետ՝ կոմիտե) ամրացված և «Հանրակացարաններ» ՊՈԱԿ-ի կողմից փախստականների բնակեցման նպատակով օգտագործված գույքը ՀՀ աշխատանքի և բարեկեցության նախարարության ենթակայությամբ գործող «Օթևան» ՊՈԱԿ-ին տրամադրել անհատույց, անժամկետ օգտագործման իրավունքով՝ որպես պետական սոցիալական բնակարանային ֆոնդ օգտագործելու և ՀՀ-ում ապաստան ստացած փախստականներին սոցիալական աջակցության ոլորտի սոցիալական ծառայությունների տրամադրումը կազմակերպելու նպատակով։
- հանձնարարել Կոմիտեին՝ որոշումն ուժի մեջ մտնելուց հետո մեկամսյա ժամկետում «Օթևան» ՊՈԱԿ-ի հետ կնքել վերոնշյալ գյուքն անհատույց, անժամկետ օգտագործման պայմագրեր։ Սրա հետ կապված առաջարկվել է ուժը կորցրած ճանաչել ՀՀ կառավարության 2025 թվականի նոյեմբերի 20-ի N 1659-Ա որոշման 4-րդ կետը։

1. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ աշխատանքի և բարեկեցության նախարարության կողմից:

1. Իրավական ակտի կիրառման դեպքում ակնկալվող արդյունքը
Իրավական ակտի ընդունման արդյունքում կապահովվի Հայաստանի Հանրապետությունում ապաստան ստացած փախստականներին կացարանով ապահովման և սոցիալական աջակցության ոլորտի սոցիալական ծառայությունների  տրամադրման կազմակերպումը։
5. Լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում սպասվելիք փոփոխությունների մասին
Նախագծի ընդունման դեպքում լրացուցիչ ֆինանսական միջոցներ անհրաժեշտ չեն և պետական բյուջեում եկամուտների և ծախսերի փոփոխություններ չեն ակնկալվում։

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագիծը բխում է ՀՀ կառավարության 2021 թվականի օգոստոսի 18-ի թիվ 1363-Ա որոշմամբ հավանության արժանացած ՀՀ կառավարության ծրագրի 4-րդ՝ «Մարդկային կապիտալի զարգացում» կետի 4.6-րդ ենթակետի չորրորդ պարբերությունով սահմանված նպատակից, այն է՝ իրականացվելու են ծրագրեր՝ ուղղված կացարանի կարիք ունեցող ընտանիքների բնակարանային խնդիրների լուծմանը, ինչպես նաև՝ ՀՀ կառավարության 2026 թվականի հունվարի 8-ի N 16-Լ որոշմամբ հաստատված՝ Հայաստանի տնտեսական և ինստիտուցիոնալ վերափոխման դոկտրինի 92-րդ կետից։


